SMART ยอมรับงานก่อสร้างในปท.ยังชะลอ เตรียมรุกขยายตลาดตปท.
SMART ยอมรับงานก่อสร้างในประเทศยังชะลอ เตรียมรุกขยายตลาดกัมพูชา-ลาวโค้งสุดท้ายของปี
7 พ.ย. 2559

นายรังสี ทีปกรสุขเกษม กรรมการผู้จัดการ บริษัท สมาร์ทคอนกรีต จำกัด (มหาชน) หรือ SMART เปิดเผยว่า ภาพรวมตลาดวัสดุก่อสร้าง-อิฐมวลเบา ในช่วงโค้งสุดท้ายปี 59 ยังคงชะลอตัว ภาครัฐมีการลงทุนในโครงการต่างๆต่อเนื่อง โดยเฉพาะในเขตภาคตะวันออก ซึ่งเป็นพื้นที่ที่บริษัทมีความได้เปรียบทางด้านการแข่งขัน  และเริ่มเห็นสัญญาณที่ดี ผู้ประกอบการอสังหาริมทรัพย์ในพื้นที่ดังกล่าวเริ่มลงทุนในโครงการใหม่บางส่วนแล้ว
ขณะเดียวกันสถานการณ์การแข่งขันด้านราคาเริ่มมีสัญญาณลดความรุนแรงลง เนื่องจากว่าราคาได้มาถึงจุดต่ำสุดและราคาวัตถุดิบบางส่วนมีราคาสูงขึ้นตาม คาดว่าปัจจัยดังกล่าวจะส่งผลให้อัตราส่วนกำไรขั้นต้นของบริษัทปรับตัวดีขึ้นด้วยเช่นกัน
สำหรับแนวทางการดำเนินงานของบริษัทในช่วงไตรมาสสุดท้ายปี 59  ยังคงเดินหน้าเพิ่มออร์เดอร์จากงานโครงการทั้งเอกชนและภาครัฐ  ซึ่งบริษัทมีความพร้อมเข้าเสนองานทุกรูปแบบ พร้อมทั้งแนะนำผลิตภัณฑ์ใหม่ SMART LINTEL คานทับหลังสำเร็จรูป และสมาร์ทมิติบล็อค ผลิตภัณฑ์ผนังตกแต่ง กับโครงการหลายแห่ง ซึ่งในช่วงทีผ่านมา เริ่มมีการตอบรับที่ดีและมีออร์เดอร์ใหม่บางส่วนเข้ามาแล้ว
ส่วนตลาดในกลุ่มประเทศ CLMV บริษัทได้รุกตลาดในประเทศกัมพูชา และลาวมากขึ้น โดยมีแผนเพิ่มตัวแทนจำหน่ายให้ครอบคลุมความต้องการใช้งาน เนื่องจากความต้องการในตลาดกัมพูชาและลาวมีการขยายตัวค่อนข้างมาก ปัจจุบันมีออเดอร์สินค้าเข้ามาอย่างต่อเนื่องทั้งจากพันธมิตรที่เป็นผู้จำหน่ายในประเทศกัมพูชาและลาว ทั้งรายเดิมและรายใหม่ คาดว่าสัดส่วนรายได้จากต่างประเทศในปี 60 จะปรับตัวเพิ่มขึ้นอยู่ที่ 5-6% เมื่อเทียบกับปัจจุบันอยู่ที่ 4%
ทั้งนี้ ผลประกอบการงวดไตรมาส 3/59 ปรับตัวลดลงจากปีที่ผ่านมา โดยมีรายได้รวมอยู่ที่ 82.86 ล้านบาท ลดลงจากช่วงเดียวกันของปีก่อนที่มีรายได้รวม 100.35 ล้านบาท และมีผลขาดทุนสุทธิ 7.48 ล้านบาท ขาดทุนเพิ่มขึ้นจากช่วงเดียวกันของปีก่อนที่มีผลขาดทุนสุทธิ 4.35 ล้านบาท
สำหรับผลประกอบการงวด 9 เดือนปี 59 บริษัทมีรายได้รวมอยู่ที่ 235.13 ล้านบาท ลดลงจากช่วงเดียวกันของปีก่อนที่มีรายได้ 270.08 ล้านบาท สาเหตุที่ผลประกอบการลดลง มาจากการชะลอตัวของโครงการภาครัฐและภาคเอกชน ส่งผลให้รายได้และกำไรขั้นต้นมีการปรับตัวลดลงและเกิดเป็นขาดทุนสุทธิจำนวนดังกล่าว
 